Арнаулы әлеуметтік қызметтер көрсететін ұйымдарды лицензиялау туралы ақпарат

2025 жылғы 1 қаңтардан бастап Қазақстан Республикасында халықты әлеуметтік қорғау саласында арнаулы әлеуметтік қызметтер (бұдан әрі – АӘҚ) көрсететін ұйымдардың қызметін міндетті лицензиялау енгізілді.
Қазақстан Республикасының Әлеуметтік кодексіне сәйкес арнаулы әлеуметтік қызметтер көрсететін ұйымдардың қызметі лицензиялауға жатады.
Лицензиялау арнаулы әлеуметтік қызметтердің сапасы мен қауіпсіздігін арттыруға, қызмет алушылардың құқықтарын қорғауға, сондай-ақ осы салада қызмет көрсететін ұйымдарға қойылатын бірыңғай талаптарды белгілеуге бағытталған.
«Арнаулы әлеуметтік қызметтер көрсетуге лицензия беру» мемлекеттік қызметін көрсету қағидалары Қазақстан Республикасы Еңбек және халықты әлеуметтік қорғау министрінің 2024 жылғы 28 маусымдағы № 230 бұйрығымен бекітілген.
Меншік нысанына қарамастан, халықты әлеуметтік қорғау саласында арнаулы әлеуметтік қызметтер көрсететін ұйымдардың қызметі лицензиялауға жатады.
Лицензияны осы саладағы лицензиар болып табылатын Қазақстан Республикасы Еңбек және халықты әлеуметтік қорғау министрлігінің Халықты әлеуметтік қорғау саласындағы реттеу және бақылау комитеті береді.
Лицензия алу үшін ұйым заңнамада белгіленген талаптарға, оның ішінде қажетті мамандардың болуына, тиісті үй-жайларға, материалдық-техникалық базаға және арнаулы әлеуметтік қызметтер көрсету үшін қажетті жағдайларға сәйкес келуі тиіс.
Лицензия берілгенге дейін Қазақстан Республикасының заңнамасында көзделген жағдайларда және тәртіппен өтініш берушінің лицензиялық талаптарға сәйкестігі тексеріледі.

2025 жылдың басынан бастап Ақтөбе облысында халыққа арнаулы әлеуметтік қызметтер көрсететін 28 ұйым лицензия алды, оның ішінде:
 - 4 мемлекеттік ұйым – стационарлық және жартылай стационарлық жағдайда арнаулы әлеуметтік қызметтер көрсетеді;
-4 ұйым – уақытша болу жағдайында арнаулы әлеуметтік қызметтер көрсетеді, оның ішінде 2 мемлекеттік ұйым және 2 үкіметтік емес ұйым;
-8 үкіметтік емес ұйым – жартылай стационарлық жағдайда арнаулы әлеуметтік қызметтер көрсетеді;
-12 мемлекеттік ұйым – үйде қызмет көрсету жағдайында арнаулы әлеуметтік қызметтер көрсетеді.
Назарларыңызға ұсынамыз: арнаулы әлеуметтік қызметтер көрсететін ұйымдарды лицензиялау мәселелері бойынша уәкілетті мемлекеттік органға, Халықты әлеуметтік қорғау саласындағы реттеу және бақылау комитетінің Ақтөбе облысы бойынша департаментіне жүгінуге болады.

